જીએલએફની આટલી સારી બાબતો વચ્ચે અમુક એવી બાબતો પણ છે જેના તરફ તેના ચાહકોએ ધ્યાન દોર્યું છે. ‘અભિયાન’એ કેટલાક સાહિત્યપ્રેમીઓ સાથે વાત કરી. લોકોએ ઉદ્ઘાટન પ્રસંગે મહારાષ્ટ્રના મુખ્યમંત્રી દેવેન્દ્ર ફડણવીસનાં પત્નીની હાજરી સામે અણગમો વ્યક્ત કર્યાે. એક સાહિત્યપ્રેમીએ સ્પષ્ટ જણાવ્યું કે, ‘આ પ્રકારના સાહિત્યિક કાર્યક્રમોમાં સરકારી હસ્તક્ષેપ અમુક હદથી વધારે ન હોવો જોઈએ, છતાં વધ્યો તેનું આ પરિણામ છે. સરકાર આમાં મદદરૃપ થતી હોય તો કંઈ ખોટું નથી, પણ પછી તેમનો હાથ ઉપર રહે અને તેઓ ઇચ્છે તે પ્રમાણે જ આયોજકો કરતા થઈ જાય તે બાબત ચિંતા ઉપજાવે છે. આ કાર્યક્રમને હું ઉદાર દિલે આવકારું છું. લોકો ખાસ જીએલએફ માટે દૂરદૂરથી આવતા હોય છે. એટલે તેની કેટલીક મર્યાદાઓ છતાં તેના વખાણ કરવામાં પાછી પાની ન કરવી જોઈએ.’